b'\n_START_ARTICLE_\nBitka pri Austerlitzu\n_START_SECTION_\nVojna tretje koalicije\n_START_PARAGRAPH_\nVojna tretje koalicije se je za\xc4\x8dela s prodorom avstrijske armade generala Macka na Bavarsko, do Ulma. Napoleon je odgovoril z znamenitim prodorom mimo njenega desnega boka in v njen hrbet ter se je tako postavil med Mackovo armado in prihajajo\xc4\x8do rusko armado pod Kutuzovom. Po petih dneh se je bil obkoljeni Mack 20. oktobra 1805 prisiljen predati, saj ni bilo ve\xc4\x8d mo\xc5\xbenosti za preboj iz obro\xc4\x8da. Medtem je Napoleon za Rusi prodiral ob Donavi in 12. novembra dosegel Dunaj. Naslednji dan so Francozi brez boja zasedli nepo\xc5\xa1kodovan most \xc4\x8dez Donavo, kar jim je omogo\xc4\x8dilo napredovanje proti severu, kjer se je Kutuzov zdru\xc5\xbeil s preostankom ruske vojske in 15.000 Avstrijci. Zavezniki, ki jim je poveljeval car Aleksander I., so na Moravskem zbrali ve\xc4\x8d kot 85.000 mo\xc5\xbe.\n_START_SECTION_\nBitka\n_START_PARAGRAPH_\nNapoleon, ki je imel v glavnini le \xc5\xa1e okrog 70.000 mo\xc5\xbe, z juga pa mu je grozila \xc5\xa1e 85.000 \xc4\x8dlanska armada avstrijskega nadvojvode Karla, se je odlo\xc4\x8dil, da bo zaveznike zvabil v navidez ugoden polo\xc5\xbeaj in izsilil odlo\xc4\x8dilno bitko._NEWLINE_Za bitko je izbral gri\xc4\x8devnato pokrajino ob cesti Dunaj-Brno, pribli\xc5\xbeno 20 km vzhodno od Brna, blizu vasi Slavkov (nem. Austerlitz). Da bi prepri\xc4\x8dal zaveznike o svoji \xc5\xa1ibkosti, se je iz sprednjih polo\xc5\xbeajev umaknil v navideznem neredu, 27. novembra pa predlagal pogajanja o premirju._NEWLINE_Svojo vojsko, ki sta ji poveljevala Lannes na levem krilu, Soult v sredini in na namenoma \xc5\xa1ibkem desnem krilu, je postavil tako, da je izpraznil pomembno vi\xc5\xa1avje pri Pratznu in tako zaveznikom ponudil prilo\xc5\xbenost za napad na svoje desno krilo._NEWLINE_Car Aleksander je prilo\xc5\xbenost zgrabil, \xc4\x8deprav je Kutuzov nasprotoval. Medtem je Napoleon \xc5\xbee vlekel odlo\xc4\x8dilne poteze: Soulta je premaknil povsem na sredo, na desno pa je pri\xc5\xa1el Davoutov 3. korpus, ki je prikorakal z Dunaja. Naslednji dan so Francozi zadr\xc5\xbeali zaveznike na levem krilu, in po za\xc4\x8detnih uspehih Rusov okrog Pratzna izvedli protinapad ter \xc5\xa1e pred poldnevom zasedli vi\xc5\xa1avje od koder so nadaljevali z napadom na nasprotnikov center, ga prebili in udarili v hrbet razdeljeni zavezni\xc5\xa1ki vojski.\n_START_SECTION_\nPosledice Napoleonove zmage\n_START_PARAGRAPH_\nBitka in vojna sta bili s tem odlo\xc4\x8deni, Napoleon je izbojeval svojo najslavnej\xc5\xa1o zmago. Rusi so umaknili na sever, na Poljsko, in nadaljevali z vojno, ko se jim je pridru\xc5\xbeila \xc5\xa1e Prusija, se je za\xc4\x8dela vojna \xc4\x8detrte koalicije. Avstrijci so zaprosili za premirje in nato v bratislavskem miru (26. december 1805) Francozom prepustili Bene\xc4\x8dijo, Dalmacijo in nekdanjo bene\xc5\xa1ko Istro, ki jih je dobilo Italijansko kraljestvo, ter Predarlsko in Tirolsko, ki ju je dobila Bavarska.'